Geen borgtog vir Cradock-juffrou se 'moordenaar' | Maroela Media
Marius Isaacs (25), die man wat verdink word van die moord op Theresa Buys van Cradock in die Oos-Kaap, se aansoek om borgtog is Maandag in die dorp se landdroshof afgekeur.
"Sy saak is tot 17 September uitgestel vir verdere ondersoek, hy bly in die polisie se aanhouding tot dan," het kapt. Stefanie Smith, 'n polisiewoordvoerder, Maandag aan Maroela Media gesê.
'n Uitgebreide soektog na Buys (43) het teen Maandag nog niks opgelewer nie. Die polisie vermoed haar liggaam is in die Visrivier gestort.
Maroela Media het vroeër berig Buys, wat sedert die begin van die jaar kuns by die Voorbereidingskool Cradock gee, is op 4 Augustus laas gesien toe sy die skool verlaat het. Sy woon alleen in 'n huis op 'n plaas wat sy by 'n boer in die omgewing huur.
Die polisie ondersoek 'n saak van moord nadat haar buurvrou die dag daarna 'n plas bloed in Buys se huis opgemerk het. Die Cradock-polisie het die Woensdagmiddag Buys se voertuig verlate in die Michausdal-woonbuurt opgespoor. Die polisie het Isaacs kort daarna in hegtenis geneem. Hy is glo 'n werker op die plaas waar Buys woon.